สลากฯเอาจริงคลอด‘หวยตู้’ปีหน้าขายแน่
สลากเดินหน้าผุดหวยออนไลน์ต้นปีหน้า
7 ธ.ค. 2555

สลากเดินหน้าผุดหวยออนไลน์ต้นปีหน้า
พล.ต.ต.อรรถกฤษณ์ ธารีฉัตร ผู้อำนวยการสำนักงานสลากกินแบ่งรัฐบาล เปิดเผยว่า สำนักงานสลากฯ จะเดินหน้าโครงการจำหน่ายเลขท้าย 2 ตัว 3 ตัว ด้วยเครื่องอัตโนมัติ (หวยตู้) เพื่อนำเงินจากหวยใต้ดินที่มีอยู่หลายแสนล้านบาทขึ้นมาบนดิน นำมาพัฒนาสังคม โดยจะพยายามเร่งผลักดันให้ความชัดเจนในปีหน้า
“หวยตู้จะเกิดขึ้นอย่างแน่นอน เพราะเงินที่หายไปเป็นแสนล้านบาท หากจัดการให้ถูกต้องจะช่วยให้มีเงินนำส่งเข้ารัฐและพัฒนาสังคมได้อีกมาก” ผู้อำนวนการสลากฯ กล่าว
พล.ต.ต.อรรถกฤษณ์ กล่าวว่า ที่ผ่านมาได้ดำเนินการไปหลายอย่างแล้ว ทั้งการตรวจสอบสถานภาพ และความพร้อมของตัวแทนจำหน่าย 6,761 ราย และทางบริษัท ล็อกซเล่ย์ จีเท็ค เทคโนโลยี ได้ส่งเจ้าหน้าที่ไปตรวจความพร้อมของเครื่องแล้ว 5,000 เครื่อง
นอกจากนี้ ยังมีการดำเนินการปรับเงื่อนไขสัญญาการจำหน่ายสลากด้วยเครื่อง กำหนดหลักเกณฑ์วิธีปฏิบัติ เช่น การออกรางวัล การจำหน่ายและการจ่ายรางวัล ระเบียบข้อบังคับการกำกับดูแล ออกประกาศประชาสัมพันธ์ให้สาธารณชนทราบ แต่ยังมีรายละเอียดบางส่วนของกฎหมายที่ต้องตรวจทานอีกครั้ง
นายทนุศักดิ์ เล็กอุทัย รมช.คลัง กล่าวว่า ได้ให้นโยบายสำนักงานสลากฯ เร่งทำความเข้าใจกับผู้ที่ไม่เห็นด้วยกับหวยออนไลน์ ว่าไม่ได้เป็นการมอมเมาสังคม แต่เป็นการแก้ปัญหาที่ไม่ถูกต้องให้ถูกต้อง และเงินที่ได้มาจะนำไปพัฒนาสังคมต่อไป